Taylor Swift

D **Taylor Alison Swift** (* 13. Dezämber 1989 z Reading, Pennsylvania) isch e US-amerikanischi Pop- un Country-Sängeri, Gitarrischti, Songwriteri, Musikproduzänti un Schauspiileri. Si het iber 200 Millione Dondreger verchauft un ghert dodermit zue dr wältwyt erfolgrychschte Chinschtlerne.

## Lääbe
Si isch anne 1989 z Reading, Pennsylvania in e Familie vu dr obere Mittelschicht vu Wyomissing uf d Wält chuu. Iri Mueter Andrea Gardner Finlay isch laitendi Aagstellti im Marketing un speter Huusfrau gsii, ire Vater Scott Kingsley Swift isch Vermegesberoter bi Merrill Lynch. Ire jinger Brueder isch dr Schauspiiler Austin Swift.

Iri Großmueter vu dr Muetersyte, d Marjorie Finlay, isch Operesängeri gsii un het d Swift in ire frieje musikalische Karriere inschpiriert. Uf irem nynte Studioalbum – *evermore* – het d Swift ere s Lied *marjorie* gwidmet. Uf em vorige Album *folklore* het si in *epiphany* unter anderem iber d Chriegstraumata vu irem Großvater Dean gsunge, wu im Zweete Wältchrieg im Kampf gege Japan yygsetzt gsii isch.

D Swift isch uf d Chinderschuel un d Vorschuel vu dr Alvernia Montessori School gange, derno uf d The Wyndcroft School z Pottstown. Wu iri Familie in e Vorstadt vu Wyomissing zogen isch, isch si dert uf d High School gange. Speter isch ir Familie uf Hendersonville z Tennessee zoge, go necher bi Nashville, em Zäntrum vu dr Country-Musik, z syy. Dert isch si uf High School gange, un isch mit 15 Johr in Färnunterricht gwägslet.

Ase chlai het d Swift vor allem Country-Musik vu Chinschtlerne wie LeAnn Rimes, Patsy Cline, Dolly Parton, Dixie Chicks un Shania Twain ghert. Im Alter vu nyn Johr het si mit Musik- un Gsangsunterricht z New York City aagfange. Mit zeh Johr isch d Swift bi Karaokewettbewärb un as Sängeri bi Feschtiwäl un Mässe ufdrätte. Mit zwelf het si aafange Gitarre leere.

D Swift het im Alter vu 14 Joor mit em Schrybe vu Täxt aagfange. Im nämlige Alter isch si uf Nashville go Country-Musikeri wäre. 2004 het si ne Songwriting-Verdrag bi Sony/ATV Music Publishing un 2005 e Blatteverdrag bi Big Machine Records unterziachnet. Ire Debütalbum *Taylor Swift* het si 2006 zur erschte Country-Sängeri gmacht, wu an eme US-Album mitgschribe het, wu mit Platin uuszaichnet woren isch.

Iri negschte Albe, *Fearless* (2008) un *Speak Now* (2010), sin ender Country-Pop, uf em Album *Speak Now* het s au au scho Rockelemänt. D Stugg *Love Story* un *You Belong with Me* uf *Fearless* sin di erschte Country-Lieder gsii, wu d Country- un au d Pop-Airplay- bzw. d Hot-100-Airplay-Chart aagfiert hän, mit däne Lieder isch d Swift schnäll beriemt wore. Uf em Album *Red* vu 2012 het si mit elektronische Stil experimäntiert, do het s au ire erschte Nummere-ais-Song vu dr Billboard Hot 100 druf, *We Are Never Ever Getting Back Together*.

Mit irem fimfte Studioalbum *1989* vu 2014 het si s Country-Genre ganz verloo, d Synthiepop-Song *Shake It Off, Blank Space* un *Bad Blood* sin großi Erfolg wore. Ire Album *Reputation* (2017) isch vum Hip-Hop bregt gsii, dodrus isch d Nummere-ais-Single *Look What You Made Me Do* firigange. 

Anne 2018 het d Swift dr Musikverlag Big Machine verloo un het bi Republic Records unterschribe. 2019 het si ire sibt Studioalbum *Lover* vereffetligt, im Johr druf di autobiografisch Dokumäntazion *Miss Americana*. Im dr Zyt vu dr COVID-19-Pandemy het d Swift d Indie-Folk- un Alternative-Rock-Albe *Folklore* un *Evermore* vereffetligt, d -Single *Cardigan* un *Willow* dodrus hän d Hot 100 Singles Sales aagfiert.

Noch eme Stryt mit Big Machine Records het si iri erschte segs Albe, wu dert uusechuu sin, nei ufgnuu, di erschte vier mit em Zuesatz *Taylor’s Versions*. Di iberschafft Version vu *All Too Well* isch mit ere Duur vu 10:13 Minuten zum lengschte Nummere-1-Hit vu dr Hot-100-Chartgschicht wore. Ire zeht Studioalbum *Midnights* isch 2022 uusechuu, het verschideni Streaming-Rekord broche un isch s fimft Album vun ere gsii, wu in dr USA iber ai Million Mol verchauft woren isch, was vorhär no kai Musikeri gschafft ghaa het. Dodruf isch ire nynt Nummere-ais-Hit *Anti-Hero*. 

Bi dr Musikfilm *Folklore: The Long Pond Studio Sessions* un *All Too Well: The Short Film* het d Swift Reschy gfuiert un in andere Film Näberolle gspiilt.

## Studioalbe
* 2006: *Taylor Swift,* Big Machine Records (UMG) 
* 2008: *Fearless,* Big Machine Records (UMG)
** *Fearless (Taylor’s Version),* Republic Records (UMG) 
* 2010: *Speak Now,* Big Machine Records (UMG) 
** *Speak Now (Taylor’s Version),* Republic Records (UMG) 
* 2012: *Red,* Big Machine Records (UMG) 
** *Red (Taylor’s Version),* Republic Records (UMG) 
* 2014: *1989,* Big Machine Records (UMG) 
** *1989 (Taylor’s Version),* Republic Records (UMG) 
* 2017: *Reputation,* Big Machine Records (UMG) 
* 2019: *Lover,* Republic Records (UMG) 
* 2020: *Folklore,* Republic Records (UMG) 
* 2020: *Evermore,* Republic Records (UMG) 
* 2022: *Midnights,* Republic Records (UMG) 
* 2024: *The Tortured Poets Department,* Republic Records (UMG)
* 2025: *The Life of a Showgirl*

## Filmografy
* 2009: Jonas Brothers – The 3D Concert
* 2009: CSI: Crime Scene Investigation (*CSI: Vegas*, Färnsehserie, Episod 9x16)
* 2009: Hannah Montana: The Movie *(Hannah Montana – Der Film)*
* 2010: Valentine’s Day *(Valentinstag)*
* 2012: The Lorax (*Der Lorax*, Sprächroll)
* 2013: New Girl (Färnsehserie, Episod 2x25 *Elaine’s Big Day*)
* 2014: The Giver *(Hüter der Erinnerung)*
* 2015: The 1989 World Tour Live
* 2018: Taylor Swift: Reputation Stadium Tour
* 2019: Cats
* 2020: Miss Americana
* 2020: City of Lover
* 2020: Folklore: The Long Pond Studio Sessions (au Reschy, Produkzion, Draibuech un Musik)
* 2021: All Too Well: The Short Film (Draibuech, Reschy un Musik)
* 2022: Amsterdam
* 2023: Taylor Swift: The Eras Tour

## Dokumentarfilm
* *The True Story of Taylor Swift.* 42 Min. Draibuech un Reschy: Hannah Summer. Verainigts Chenigrych 2023

## Literatur
* Chloe Govan: *Taylor Swift: Her Story*. Omnibus Press, London 2012, ISBN 978-1-78038-354-5.
* Louisa Jepson: *Taylor Swift*. Simon & Schuster, New York 2013, ISBN 978-1-4711-3087-8.
* Chas Newkey-Burden: *Taylor Swift: The Whole Story*. HarperCollins UK, London 2014, ISBN 978-0-00-754421-9.
* Liv Spencer. *Taylor Swift: The Platinum Edition.* 2. Auflage. ECW Press, Toronto 2013, ISBN 978-1-77090-405-7.

## Weblink

* Offiziälli Websyte vu dr Taylor Swift
* 
* 
* 
* 
* d Taylor Swift bi Universal Music Dytschland

## Fueßnote